CELEX: 32015D0451
Language: mt
Date: 2015-03-06 00:00:00
Title: Deċiżjoni tal-Kunsill (UE) 2015/451 tas- 6 ta' Marzu 2015 dwar l-adeżjoni tal-Unjoni Ewropea għall-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES)

19.3.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 75/1
            
         DEĊIŻJONI TAL-KUNSILL (UE) 2015/451
   tas-6 ta' Marzu 2015
   dwar l-adeżjoni tal-Unjoni Ewropea għall-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-punt (a) tal-Artikolu 218(6), tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:
   
               (1)
            
            
               Il-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES) (“il-Konvenzjoni”) li għaliha 178 pajjiż, inklużi l-Istati Membri kollha, huma parti, hija strument prinċipali internazzjonali ambjentali li għandu l-għan li jipproteġi speċijiet ta' fawna u flora selvaġġi fil-periklu permezz ta' kontrolli fuq il-kummerċ internazzjonali ta' eżemplari ta' dawk l-ispeċijiet.
            
         
               (2)
            
            
               L-emenda ta' Gaborone għall-Konvenzjoni, adottata permezz ta' Konferenza speċjali tal-Partijiet f'Gaborone, il-Botswana, fl-1983, immodifikat l-Artikolu XXI tal-Konvenzjoni sabiex l-aċċess għall-Konvenzjoni, li qabel kien limitat għal Stati, infetaħ għall-organizzazzjonijiet ta' integrazzjoni ekonomika reġjonali kostitwiti minn Stati sovrani li għandhom kompetenza fir-rigward tan-negozjar, il-konklużjoni u l-implimentazzjoni ta' ftehim internazzjonali fil-kwistjonijiet trasferiti lilhom mill-Istati Membri tagħhom u koperti minn din il-Konvenzjoni. L-emenda ta' Gaborone għall-Konvenzjoni daħlet fis-seħħ fid-29 ta' Novembru 2013.
            
         
               (3)
            
            
               Il-kwistjonijiet koperti mis-CITES huma relatati essenzjalment mal-ħarsien tal-ambjent. Id-dispożizzjonijiet tas-CITES ġew implimentati b'mod uniformi fl-Istati Membri kollha mill-1 ta' Jannar 1984. Barra minn hekk, ġew adottati regoli tal-Unjoni fil-forma tar- Regolament tal-Kunsill (KE) Nru 338/97 (2) u r- Regolament tal-Kummissjoni (KE) Nru 865/2006 (3).
            
         
               (4)
            
            
               L-adeżjoni tal-Unjoni Ewropea għall-Konvenzjoni se tippermettilha li tassumi rwol fil-ħidma tal-Konvenzjoni u ser torbot legalment lill-Unjoni Ewropea biex timplimenta u tinforza l-Konvenzjoni fi kwistjonijiet li jaqgħu fil-kompetenza tagħha. Hija se toħloq responsabbiltajiet formali għall-Unjoni Ewropea sabiex trendi l-Unjoni Ewropea Parti responsabbli viżavì l-Partijiet l-oħra għall-implimentazzjoni tagħha tal-Konvenzjoni.
            
         
               (5)
            
            
               L-adeżjoni tal-Unjoni għall-Konvenzjoni mhux ser taffettwa l-mod li fih il-pożizzjonijiet għall-Konferenza CITES tal-Partijiet huma maqbula mill-Unjoni u l-Istati Membri tagħha, fil-qasam tal-kompetenzi rispettivi tagħhom, skont it-Trattati.
            
         
               (6)
            
            
               Il-pożizzjonijiet tal-Unjoni u tal-Istati Membri tagħha għall-Konferenza tal-Partijiet tas-CITES għandhom jiġu espressi skont il-prattika rilevanti fil-qasam ta' ftehimiet ambjentali multilaterali, fi ħdan il-qasam tal-kompetenzi rispettivi tagħhom, skont it-Trattati.
            
         
               (7)
            
            
               L-Unjoni Ewropea għandha għalhekk taderixxi għall-Konvenzjoni,
            
         ADOTTA DIN ID-DEĊIŻJONI:
   Artikolu 1
   L-adeżjoni tal-Unjoni Ewropea għall-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES) hija b'dan approvata f'isem l-Unjoni.
   It-test tal-Konvenzjoni huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jaħtar il-persuna li jkollha s-setgħa li tiddepożita, f'isem l-Unjoni, l-istrument ta' adeżjoni previst fl-Artikolu XXI (1) tal-Konvenzjoni, sabiex tesprimi l-kunsens tal-Unjoni li tintrabat bil-Konvenzjoni. Fil-mument tad-depożitu tal-istrument ta' adeżjoni, il-persuna maħtura għandha tiddepożita d-dikjarazzjoni mniżżla fl-Anness ma' din id-Deċiżjoni, skont l-Artikolu XXI (3) tal-Konvenzjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha (4).
   
      Magħmul fi Brussell, is-6 ta' Marzu 2015.
      
         
            Għall-Kunsill
         
         
            Il-President
         
         K. GERHARDS
      
   
   
      (1)  Kunsens tas-16 ta' Diċembru 2014 (għadu mhuwiex ippubblikat fil-Ġurnal Uffiċjali).
   
      (2)  Ir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom, (ĠU L 61, 3.3.1997, p. 1).
   
      (3)  Ir-Regolament tal-Kummissjoni (KE) Nru 865/2006 tal-4 ta' Mejju 2006 li jistabbilixxi regoli dettaljati dwar l-implimentazzjoni tar-Regolament tal-Kunsill (KE) Nru 338/97 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom (ĠU L 166, 19.6.2006, p. 1).
   
      (4)  Id-data tad-dħul fis-seħħ tal-Konvenzjoni għall-Unjoni għandha tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
   
      ANNESS
      
         DIKJARAZZJONI MILL-UNJONI EWROPEA SKONT L-ARTIKOLU XXI (IL-PARAGRAFU 3) TAL-KONVENZJONI DWAR IL-KUMMERĊ INTERNAZZJONALI FL-ISPEĊIJIET TA' FAWNA U FLORA SELVAĠĠI FIL-PERIKLU
      
      L-Unjoni Ewropea tiddikjara li, f'konformità mat-Trattat dwar il-Funzjonament tal-Unjoni Ewropea, u partikolarment l-Artikolu 192(1) tiegħu, hija kompetenti li tidħol fi ftehim internazzjonali, u li timplimenta l-obbligi li joħorġu minnu, li jikkontribwixxi biex jintlaħqu l-għanijiet li ġejjin:
      
                  —
               
               
                  il-preservazzjoni, il-protezzjoni u t-titjib tal-kwalità tal-ambjent,
               
            
                  —
               
               
                  il-protezzjoni tas-saħħa tal-bniedem,
               
            
                  —
               
               
                  l-użu prudenti u razzjonali tar-riżorsi naturali,
               
            
                  —
               
               
                  il-promozzjoni ta' miżuri fuq livell internazzjonali biex jiġu ttrattati problemi ambjentali fuq livell reġjonali jew globali, inkluż it-tibdil fil-klima.
               
            L-Unjoni Ewropea tiddikjara li diġà adottat strumenti legali, vinkolanti fuq l-Istati Membri tagħha, li jkopru kwistjonijiet iggovernati b'din il-Konvenzjoni, b'mod partikolari iżda mhux limitati għar-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom u, għall-implimentazzjoni, ir-Regolament tal-Kummissjoni (KE) Nru 865/2006.
      Barra minn hekk l-Unjoni Ewropea tiddikjara li hija responsabbli għat-twettiq ta' dawk l-obbligi li joħorġu mill-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu li huma koperti mil-liġi tal-Unjoni.
      L-eżerċizzju ta' kompetenza tal-Unjoni Ewropea huwa, min-natura tiegħu, suġġett għal żvilupp kontinwu.